Author: Uhliarová Alžbeta
Last saved by: Cebulakova Monika

Predkladacia správa 

Ministerstvo práce, sociálnych vecí a rodiny Slovenskej republiky predkladá návrh zákona, ktorým sa mení a dopĺňa zákon č. 201/2008 Z. z. o náhradnom výživnom a o zmene a doplnení zákona č. 36/2005 Z. z. o rodine a o zmene a doplnení niektorých zákonov v znení nálezu Ústavného súdu Slovenskej republiky č. 615/2006 Z. z. v znení neskorších predpisov na základe Plánu legislatívnych úloh vlády SR na rok 2017. 
Základným cieľom návrhu zákona je explicitná úprava poskytovania náhradného výživného ako preddavkovej dávky, s cieľom zabezpečiť návratnosť vyplateného náhradného výživného v prípadoch, ak povinná osoba dodatočne zaplatí výživné alebo ak sa exekučným konaním vo veci plnenia vyživovacej povinnosti vymôže výživné. Návrhom sa spresňujú podmienky nároku na náhradné výživné v prípadoch ak vymáhanie z cudziny nie je možné z dôvodu absencie súčinnosti žiadateľa o náhradné výživné s Centrom pre medzinárodnoprávnu ochranu detí a mládeže a v prípadoch ak je dieťa z výchovných dôvodov umiestnené v príslušnom zariadení napr. špeciálnom výchovnom zariadení, vo výkone väzby. Ďalšie navrhované úpravy sa týkajú precizovania ustanovení vyplývajúce z aplikačnej a interpretačnej praxe.
Návrh zákona sa nepredkladá do vnútrokomunitárneho pripomienkového konania. 
Predkladaný návrh zákona nebude mať žiadny vplyv na rozpočet verejnej správy. Ostatné vybrané vplyvy sa nepredpokladajú.
Materiál nebol predložený na predbežné pripomienkové konanie v súvislosti s posudzovaním vplyvov, nakoľko podľa bodu 7.1. Jednotnej metodiky na posudzovanie vybraných vplyvov  neboli identifikované žiadne vplyvy. 
Účinnosť predkladaného návrhu zákona sa navrhuje od 1. júla 2018 a dĺžka legisvakačnej lehoty je primeraná vzhľadom na implementáciu zákona do aplikačnej praxe.
Návrh zákona bol predmetom medzirezortného pripomienkového konania, ktorého vyhodnotenie je súčasťou predloženého návrhu zákona. Na rokovanie vlády Slovenskej republiky sa predkladá s rozpormi uvedenými vo vyhlásení, ktoré je súčasťou návrhu zákona.